konima yoku mu hokololela shoka nda ningilwa naasho a mono onkalo yandje, okwa lombwelendje mbala ndi mu landule meni lyegumbo, eta ningine moondunda dhegumbo lye. sho a galuka okwe ya nondjembo yomushasho ndjoka a pendje oku yaha nayo “oombulu” ngele odha landula ndje. konima okwa shuna ishewe mondunda yimwe eta zimo nondjembo yomushasho onkwawo okulongitha yemwene. “oombulu ngele odhe ku landulile megumbo lyandje otuna okudhidhipaga manga inaadhi tu dhipaga” osho omusamane mundonga a popi nuuhwapindi. okwa pendje iikuti omulongo niiyali, omanga ye okwa li ena ekwamo lyuudha iikuti iilongekidhila olugodhi. sho a pendje ondjembo niikuti yayo ka li eshiwo kutya ngame ondali nombistoli yandje yomakalov, ihe onde mu kwashilipaleke kutya ngele aatondi oya landula ndje itandi ka kwatwa we ndinomwenyo, ota ya kuthapo ashike omudhimba gwandje shila. inandi mu holeka nando osha kombinga yetokolo lyandje. eilongekidho lyomusamane mundonga okukondja noku gamena ndje ngele omutondi okwa landula ndje olya fuula ndje nonando ngame onda li nda vulwa ngame tandi ehama.